मुझे फंसाया गया, इस्तीफा नहीं दूंगा : अवधपाल  
तिहरे हत्याकांड में अपने खिलाफ मुकदमा दर्ज होने के बाद यूपी के मंत्री अवधपाल सिंह यादव ने आरोपों को गलत बताते हुए इस्तीफा देने से इनकार किया।
तिहरे हत्याकांड मामले में अपने खिलाफ मुकदमा दर्ज होने के बाद उत्तर प्रदेश के पशुधन मंत्री अवधपाल सिंह यादव ने खुद पर लगे आरोपों को पूरी तरह गलत बताते हुए पद से इस्तीफा देने से इनकार किया।  यादव ने अपने आवास पर संवाददाताओं से कहा कि एटा के जैथरा में हुआ तिहरा हत्याकांड समाजवादी पार्टी (सपा) के कार्यकर्ताओं ने कराया था और इस मामले में मुझ पर साजिश के तहत आरोप लगाए गए हैं। उन्होंने कहा कि उन पर लगे आरोप बेबुनियाद हैं और वह पद से इस्तीफा नहीं देंगे।  गौरतलब है कि एटा जिले के मुख्य न्यायिक दण्डाधिकारी बुद्धि सागर मिश्र ने जून महीने में हुए तिहरी हत्या में मारे गए एक गनर के भाई के प्रार्थना पत्र पर शनिवार को जिले की अलीगंज थाने की पुलिस को अवधपाल सिंह यादव, उनके विधान परिषद सदस्य भाई चंद्रपाल और अमरपाल तथा पुत्र रंजीत के विरुद्ध प्राथमिकी दर्ज करने के निर्देश दिए हैं।  अलीगंज थाने के जैथरा इलाके में गत 10 जून को विजय वर्मा, उनके पुत्र अभिनव वर्मा तथा गनर संतोष यादव की गोली मारकर हत्या कर दी गई थी। विजय वर्मा के दूसरे बेटे ने मीडिया को दिए बयान में इन हत्याओं में अवधपाल आदि के शामिल होने का आरोप लगाया था, हालांकि प्रारम्भिक प्राथमिकी में उनको नामजद नहीं किया गया था।  बाद में गनर संतोष यादव के भाई अनुरोध यादव ने इस संबंध में अदालत में अर्जी दाखिल करके मंत्री यादव और नौ अन्य के विरुद्ध मुकदमा दर्ज कराए जाने का आग्रह किया था। उल्लेखनीय है कि हाल ही में यादव के विरुद्ध भ्रष्टाचार के एक मामले में शिकायतकर्ता ने प्रदेश के लोकायुक्त एनके मेहरोत्रा को एक सीडी सौंपी थी, जिसमें जैथरा की तिहरी हत्या में मारे गए वर्मा के बेटे और पत्नी को उन हत्याओं में मंत्री एवं उनके परिजनों का हाथ होने का आरोप लगाते दिखाया गया था।  लोकायुक्त ने बहरहाल वह सीडी मुख्यमंत्री को भिजवा दी थी, क्योंकि आपराधिक मामलों की जांच उनके अधिकार क्षेत्र में नहीं आती है।